SKRIFTLIG FORESPØRGSEL P-2921/01

af Phillip Whitehead (PSE) til Kommissionen

(17. oktober 2001)

Om: Plantebeskyttelsesmidler direktiv 91/414/EØF og forordning (EF) nr. 451/2000

Accepterer Kommissionen, at når aktive stoffer i anden og tredje fase af arbejdsprogrammet (Kommissionens forordning (EF) nr. 451/2000(1)) ikke anmeldes, kan det skyldes, at små og mellemstore virksomheder ikke er i stand til at afholde de omfattende udgifter til anmeldelse og vurdering af de aktive stoffer, og ikke deres mangel på interesse eller viden?

Er Kommissionen ikke enig i, at dette kan føre til en urimelig situation, hvor sikrere og mere effektive pesticider tvinges af markedet, mens mindre sikre og mindre effektive pesticider får lov til at blive på markedet, blot fordi de støttes af større virksomheder, der har råd til at betale de store beløb til vurdering og anmeldelse?

Vil Kommissionen i betragtning af den igangværende revision af arbejdsprogrammet i henhold til artikel 8, stk. 2, i direktiv 91/414/EØF(2) overveje at tillade undtagelser for aktive stoffer, der ikke er blevet anmeldt inden den i forordning (EF) nr. 451/2000 fastsatte dato i de tilfælde, hvor det kan bevises, at manglen på anmeldelse skyldes, at små hæderlige virksomheder, som formodes at udgøre hjertet i EU's strategi for økonomisk vækst, ikke har kunnet overkomme at afholde udgifterne til omkostningerne ved vurdering og anmeldelse, som måske overstiger deres faktiske årlige omsætning?

(1) EFT L 55 af 29.2.2000, s. 25.

(2) EFT L 230 af 19.8.1991, s. 1.

Svar afgivet på Kommissionens vegne af David Byrne

(20. november 2001)

Kommissionen er klar over, at der var adskillige faktorer, som indgik i pesticidproducenternes overvejelser, da de tog stilling til, om de ville anmelde enkelte stoffer

i anden og tredje fase af arbejdsprogrammet i Kommissionens forordning (EF) nr. 451/2000 af 28. februar 2000 om de nærmere bestemmelser for iværksættelsen af anden og tredje fase af det arbejdsprogram, der er omhandlet i artikel 8, stk. 2, i Rådets direktiv 91/414/EØF. Kommissionen erkender, at økonomiske bevæggrunde kunne have fået producenterne, herunder små og mellemstore virksomheder, til at beslutte sig til ikke at anmelde visse aktive stoffer, selv om man i direktivet opmuntrer til dannelse af industri-taskforcer og til indgivelse af fælles dossierer for at mindske udgifterne til at kontrollere stofferne i den fornyede vurdering.

Da man ikke har nogen vurderinger af de enkelte stoffers sikkerhed, har Kommissionen ikke noget grundlag for at tilslutte sig hypotesen om, at dette kunne føre til en situation, hvor mere sikre og mere effektive pesticider fjernes fra markedet. Anvendelsen af Rådets direktiv 91/414/EØF af 15. juli 1991 om markedsføring af plantebeskyttelsesmidler vil føre til en situation, hvor det kun vil være tilladt at anvende pesticider på en sikker og effektiv måde i EU. Ikke desto mindre er Kommissionen klar over, at man står over for en enorm udfordring, og især de små og mellemstore virksomheder pga. deres innovationskapacitet, som følge af de meget omfattende krav i bestemmelserne, hvis mål er at sikre sundhed og miljø og en effektiv plantebeskyttelse.

I direktivet prioriterer man sundhedsbeskyttelse og miljøbeskyttelse over landbrugsproduktionens behov, ligesom der er planlagt en kommissionsafgørelse om, at aktive stoffer ikke optages i bilag 1, når de krævede oplysninger og data ikke er blevet forelagt inden for den fastsatte frist. I betragtning 15 i forordning (EF) nr. 451/2000 erkender man, at det om nødvendigt kan være hensigtsmæssigt at tage disse bestemmelser op til fornyet overvejelse ved visse anvendelsesformål, der er af afgørende betydning, og til hvilke der ikke findes noget alternativ til effektivt at beskytte planter eller planteprodukter, eller at tillade udvikling af alternativer til de tilbagetrukne produkter. Man erkendte også, at det i hvert enkelt tilfælde skulle dokumenteres, at det var nødvendigt, at disse bestemmelser blev taget op til fornyet overvejelse. I betragtning 16 i forordningen bekræftes, at hvis kravene vedrørende anmeldelse og indsendelse af fuldstændige dossierer for et bestemt aktivt stof ikke er opfyldt, er de interesserede parter ikke forhindret i at søge dette aktive stof optaget i bilag 1 til direktivet på et senere tidspunkt i overensstemmelse med de procedurer, der er fastlagt i artikel 6, stk. 2, i direktivet.